Berliinis asuva Saksamaa välispoliitikanõukogu Venemaa/Euraasia programmi direktor Alexander Rahr ütles agentuurile RIA Novosti, et Lääs on Moskvale sõjalise interventsiooni Georgiasse andestanud ning aktsepteerinud seisukoha, et  Georgia president Mihheil Saakašvili provotseeris Venemaad, vahendab Delfi.ee.    USA president Barack Obama on peatanud raketitõrjekilbi paigutamise Kesk-Euroopasse. Vastutasuks selle eest võib Venemaa olla USA-le lubanud, et ei müü Iraanile S-300 õhutõrjerakette, vahendab RIA Novosti Rahri sõnu.    USA, mis kannatab tõsiselt finantskriisi tagajärgede käes, ei saa omale Rahri sõnul lubada maailmapoliitikas domineerimist, nagu Washington on teinud pärast külma sõja lõppu. NATO võimalik  lüüasaamine Afganistanis suurendab Rahri hinnangul dramaatiliselt islamiäärmuslaste mõju kogu Lähis-Idas ja selle naabruses.    Venemaa on Rahri sõnul seni võtnud Lääne poliitika suhtes kaitsva positsiooni. Moskva on teravalt kritiseerinud ja võidelnud edukalt raketikilbi vastu Kesk-Euroopas, NATO laienemine Ukrainasse ja Georgiasse on peatatud, nagu ka USA lisabaaside ehitamine Kesk-Aasiasse. Siiski peab Venemaa Rahri hinnangul tõsiselt mõtlema uuele situatsioonile, kui Lääne relvajõud Lähis-Idast  täielikult lahkuvad, jättes uues võimuvaakumis ainukesteks tegijateks Iraani ja Pakistani. Oht, et äärmuslased saavad oma käsutusse tuumarelva, muutub reaalseks.    Maailm siseneb Rahri ennustuse kohaselt uude asümmeetrilise konfrontatsiooni ajastusse, kus Lääs ja Venemaa on teineteisest üha rohkem sõltuvad.